CELEX: 32018D0752
Language: ro
Date: 2018-05-14 00:00:00
Title: Decizia (UE) 2018/752 a Consiliului din 14 mai 2018 privind poziția care urmează să fie adoptată în numele Uniunii Europene în cadrul Organizației Maritime Internaționale, cu ocazia celei de a 99-a sesiuni a Comitetului pentru siguranță maritimă, în ceea ce privește adoptarea unor amendamente la regulile II-1/1 și II-1/8-1 din Convenția SOLAS, aprobarea orientărilor aferente privind informațiile operaționale destinate comandanților în caz de inundații pentru navele de pasageri construite înainte de 1 ianuarie 2014 și adoptarea unor amendamente la Codul internațional din 2010 pentru aplicarea metodelor de încercare la foc

23.5.2018   
            
            
               RO
            
            
               Jurnalul Oficial al Uniunii Europene
            
            
               L 126/6
            
         DECIZIA (UE) 2018/752 A CONSILIULUI
   din 14 mai 2018
   privind poziția care urmează să fie adoptată în numele Uniunii Europene în cadrul Organizației Maritime Internaționale, cu ocazia celei de a 99-a sesiuni a Comitetului pentru siguranță maritimă, în ceea ce privește adoptarea unor amendamente la regulile II-1/1 și II-1/8-1 din Convenția SOLAS, aprobarea orientărilor aferente privind informațiile operaționale destinate comandanților în caz de inundații pentru navele de pasageri construite înainte de 1 ianuarie 2014 și adoptarea unor amendamente la Codul internațional din 2010 pentru aplicarea metodelor de încercare la foc
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),
   având în vedere propunerea Comisiei Europene,
   întrucât:
   
               (1)
            
            
               Măsurile luate de Uniune în sectorul transportului maritim ar trebui să urmărească îmbunătățirea siguranței maritime.
            
         
               (2)
            
            
               Comitetul pentru siguranță maritimă (MSC) al Organizației Maritime Internaționale (OMI) ar urma să adopte cu ocazia celei de a 99-a sesiuni din perioada 16-25 mai 2018 (MSC 99), amendamente la regulile II-1/1 și II-1/8-1 din Convenția internațională pentru ocrotirea vieții omenești pe mare (SOLAS) privind asistența computerizată a comandantului pentru controlul stabilității în caz de inundații pentru navele de pasageri existente (denumite în continuare „amendamente la regulile II-1/1 și II-1/8-1 din Convenția SOLAS”), să aprobe orientările aferente privind informațiile operaționale destinate comandanților în caz de inundații pentru navele de pasageri construite înainte de 1 ianuarie 2014 (denumite în continuare „orientările aferente”) și să adopte amendamente la Codul internațional din 2010 pentru aplicarea metodelor de încercare la foc (denumit în continuare „Codul FTP”).
            
         
               (3)
            
            
               Este oportun să se stabilească poziția care urmează să fie adoptată în numele Uniunii în cadrul MSC 99, deoarece amendamentele la regulile II-1/1 și II-1/8-1 din Convenția SOLAS, orientările aferente, precum și adoptarea amendamentelor la Codul FTP vor avea vocația de a influența în mod decisiv conținutul dreptului Uniunii, mai exact al Directivei 2009/45/CE a Parlamentului European și a Consiliului (1).
            
         
               (4)
            
            
               Amendamentele la regulile II-1/1 și II-1/8-1 din Convenția SOLAS și orientările aferente, ar trebui să creeze orientări operaționale pentru navele de pasageri existente, prin furnizarea de informații actualizate cu regularitate referitoare la stabilitatea reziduală a navei în caz de inundații survenite în urma unei avarii.
            
         
               (5)
            
            
               Amendamentele la Codul FTP referitoare la cerințele în materie de încercări pentru pardoselile expuse ar trebui să prevadă ca respectivele dispoziții să se aplice și navelor de pasageri care transportă mai puțin de 36 de pasageri.
            
         
               (6)
            
            
               În măsura în care amendamentele la regulile II-1/1 și II-1/8-1 din Convenția SOLAS, aprobarea orientărilor aferente și amendamentele la Codul FTP pot afecta dispozițiile Directivei 2009/45/CE privind navele de pasageri și ambarcațiunile de pasageri de mare viteză angajate în curse interne, respectivele amendamente intră în sfera competenței exclusive a Uniunii.
            
         
               (7)
            
            
               Uniunea nu este nici membră a OMI, nici parte contractantă la convențiile și codurile relevante. Prin urmare, Consiliul ar trebui să autorizeze statele membre să exprime poziția Uniunii și să își exprime consimțământul de a-și asuma obligații în temeiul acestor amendamente, în măsura în care amendamentele respective intră în sfera competenței exclusive a Uniunii,
            
         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii, în cadrul celei de a 99-a sesiuni a Comitetului pentru siguranță maritimă al OMI, este de a aproba:
   
               (a)
            
            
               adoptarea amendamentelor la regulile II-1/1 și II-1/8-1 din Convenția SOLAS astfel cum sunt prevăzute în anexa 1 la documentul MSC 99/3 al OMI și orientările aferente, astfel cum sunt prevăzute în anexa 1 la documentul SDC 5/15 al Subcomitetului OMI pentru proiectarea și construirea navelor;
            
         
               (b)
            
            
               adoptarea amendamentelor la tabelul 1 din anexa 3 la Codul FTP, astfel cum sunt prevăzute în anexa 2 la documentul MSC 99/3 al OMI.
            
         Articolul 2
   (1)   Poziția care urmează să fie adoptată în numele Uniunii, astfel cum este prevăzută la articolul 1, este exprimată de statele membre care sunt toate membre ale OMI, acționând împreună în interesul Uniunii.
   (2)   Modificările minore ale poziției menționate la articolul 1 pot fi convenite fără a fi necesară o altă decizie a Consiliului.
   Articolul 3
   Prin prezenta decizie, statele membre sunt autorizate să își exprime consimțământul de a-și asuma obligații în temeiul amendamentelor menționate la articolul 1, în interesul Uniunii, în măsura în care aceste amendamente intră în sfera de competență exclusivă a Uniunii.
   Articolul 4
   Prezenta decizie se adresează statelor membre.
   
      Adoptată la Bruxelles, 14 mai 2018.
      
         
            Pentru Consiliu
         
         
            Președintele
         
         E. ZAHARIEVA
      
   
   
      (1)  Directiva 2009/45/CE a Parlamentului European și a Consiliului din 6 mai 2009 privind normele și standardele de siguranță pentru navele de pasageri (JO L 163, 25.6.2009, p. 1).